2023 8 11
LT
Europos Sąjungos oficialusis leidinys
C 283/55 2023 m. vasario 16 d., ketvirtadienis
12. atsižvelgdamas į tai, primena, kad per daugiametės finansinės programos laikotarpio vidurio peržiūrą būtų galima padidinti BŽŪP biudžetą ir atsižvelgti į didelį infliacijos poveikį gamybos sąnaudoms ir ūkių pajamoms; ragina ES ieškoti alternatyvių, su BŽŪP nesusijusių finansavimo šaltinių, parengti atitinkamas priemones trąšų įperkamumui ir pakankamumui ES užtikrinti ir sušvelninti trąšų deficito ekonominį poveikį;
13. primena valstybėms narėms, kad jos pagal savo BŽŪP strateginius planus gali kurti specialias ekologines sistemas, kuriomis būtų skatinamas tręšimas organinėmis trąšomis arba aktyvesnis optimalaus dirvožemio pH lygio palaikymas, nes tokiais atvejais reikėtų naudoti mažiau trąšų ir būtų kuo geriau panaudojami riboti ištekliai, arba imtis skyriuje „Kiti sektoriai“ numatytų sektorinių intervencinių priemonių, kurios, be kita ko, gali apimti priemones, kuriomis siekiama skatinti plėtoti tręšimo mineralinėmis trąšomis alternatyvas, remti bendrus ir bendradarbiavimu grindžiamus požiūrius į trūkumo scenarijus ir taikyti inovacijas bei technologijas siekiant sumažinti trąšų naudojimą;
14. pripažįsta žemės ūkio maisto produktų kooperatyvų vaidmenį, atsižvelgdamas į jų logistinius, organizacinius ir ekonominius pajėgumus skatinti trąšų gamybos vietos lygmeniu projektus tiek panaudojant gyvulininkystės išteklius, tiek siekiant surasti alternatyvas iš iškastinio kuro gaminamoms trąšoms, ir mano, kad jiems turėtų būti teikiama diferencijuota parama;
15. ragina Komisiją, siekiant spręsti su trąšomis susijusias problemas, padėti valstybėms narėms rasti sprendimus, kaip veiksmingai pasinaudoti BŽŪP strateginiais planais; ragina valstybes nares prireikus peržiūrėti BŽŪP nacionalinius strateginius planus, siekiant panaikinti spragas ir optimizuoti bei sumažinti trąšų naudojimą ir maisto medžiagų praradimą, skatinti mineralines trąšas pakeisti ir papildyti maisto medžiagomis iš organinių šaltinių ir pradėti sparčiau naudoti tinkamas tręšimo priemones, kad būtų užtikrintas dirvožemio derlingumas ir optimalus derlius, kartu užkertant kelią anglies dioksido nutekėjimui į regionus, kuriuose taikomi žemesni gamybos standartai; pabrėžia, kad šie planai turėtų būti peržiūrimi laiku ir su sąlyga, kad nesumažės produkcijos kiekis ir kokybė, ir kad šios peržiūros neturėtų būti laikomos valstybių narių BŽŪP nacionalinių strateginių planų pakeitimais, kuriuos galima atlikti tik kartą per metus; atkreipia dėmesį į aiškią naudą, kurią šiomis aplinkybėmis, kaip viena iš tręšimo priemonių, gali suteikti sėjomaina naudojant ankštinius augalus, kurie gali fiksuoti nitratus ir taip sumažinti tręšimo poreikį; ragina Komisiją užtikrinti, kad visos valstybės narės skatintų savo ūkininkus auginti tarpinius pasėlius atsižvelgiant į BŽŪP geros agrarinės ir aplinkosaugos būklės standartus;
16. ragina valstybes nares visapusiškai išnaudoti galimybes, kurių suteikiama pagal neseniai priimtą Reglamento (ES) 2019/1009, kuriuo peržiūrėtos ES tręšiamųjų produktų tiekimo rinkai taisyklės ir sudaromos sąlygos atverti ES bendrąją rinką organinėms ir iš biologinių atliekų pagamintoms trąšoms, leidžiant jas žymėti CE ženklu;
17. ragina Komisiją atnaujinti Sąjungos teisės aktuose nustatytą gyvulių mėšlo apibrėžtį aiškiai atskiriant apdorotą ir neapdorotą mėšlą, kad šios mėšlo rūšys būtų tinkamai reguliuojamos atsižvelgiant į skirtingą jų sudėtį ir taršos riziką;
18. ragina Komisiją rinkti mokslinius duomenis apie fermentuoto mėšlo ir kitų perdirbtų organinių maisto medžiagų poveikį klimato kaitai ir vandens taršos rizikai; ragina Komisiją pasinaudoti fermentuoto mėšlo ir kitų perdirbtų organinių maisto medžiagų teikiama nauda aplinkai, jeigu tai moksliškai įrodyta, skatinant jų naudojimą ir galbūt pritaikant teisės aktus;
19.
apgailestauja dėl to, kad komunikatu nesudaromos palankesnės sąlygos naudoti organines cheminių trąšų alternatyvas, pavyzdžiui, RENURE (iš mėšlo išgautą azotą), iš biologinių atliekų susidarantį degazuotąjį substratą, gaunamą anaerobiniu būdu skaidant gyvulių srutas, ir bet kokias kitas veiksmingas ir patikrintas priemones, kurios gali būti naudojamos tiek žemės ūkio, tiek gyvulininkystės sektoriuje; ragina šiuo tikslu iš dalies pakeisti Nitratų direktyvos III priedą, kartu toliau laikantis veiksmingumo ir saugos principų; tuo tarpu, atsižvelgdamas į dabartinę krizę, ragina taikyti laikiną nukrypti leidžiančią nuostatą, nes RENURE produktais ir degazuotuoju substratu galima pakeisti chemines trąšas ir dėl to nebus išmetama papildomų teršalų, nebus prarandamas azotas ar nepadidės mėšlo gamyba; ragina Komisiją nedelsiant ir vėliausiai savo būsimame integruoto maisto medžiagų valdymo veiksmų plane (INMAP) pasiūlyti teisėkūros priemonių, kuriomis būtų užtikrinamas teisėtas ir saugus Jungtinio tyrimų centro nustatytų kriterijų taikymas, kad būtų galima saugiai naudoti RENURE viršijant Nitratų direktyvoje nitratams jautrioms zonoms nustatytas ribas;